Werdiya mi tesla yir lexbar-agi s ɣur wergaz-is tezzi yis-s ddunit tḥulfa tettaqef, ifadden-is kkawen, ur tewwiḍ ara ar texxamt-is almi d ayen, tḍegger iman-is ɣef umetraḥ, ul-is yeḥdaqqer acu ara texdem, allaɣ-is la yesmirjiḥ gar tuffɣa seg uxxamnni akked tɣimit ɣer urgaz bu tmeckukal, yettnadin dima amek ara yesluɣ tagnit, ula d mmi-s n yelli-s ur s yeԑḍil ara, yerna ur teẓri ara belli suffɣent-id seg uxeddim imi teɣleq tkebbanit anda ixeddem, yuffed iman-is deg yiwet n dqiqa lğib yexla, ur yeẓri d acu d tifrat ur yeshil ara ad d-tafeḍ iman-ik mebla axeddim mbaԑd ԑecrin n yiseggasen, mačči akken i imeyyez i tt-yufa, mačči d yiwet n tikkelt i inuda axeddim, mačči d snat, atas i yebɣan ad t-ṭṭfen ɣur-sen d axeddam maca d ayen yedda di leԑmer, imi tteḥwiğin kan ilmeẓẓyen.